b"\n_START_ARTICLE_\nEmmanuel Wamala\n_START_SECTION_\nBiografia\n_START_PARAGRAPH_\nNascut a Kamaggwa, a la parr\xc3\xb2quia de Lwaggulwe, a la di\xc3\xb2cesi de Masaka. Els seus pares, Cosma Kyamcra i Teresa Nnamayanja, van tenir deu fills, dos dels quals van morir quan encara eren nadons. Dels vuit restants, (5 nens i 3 nenes) dos van ser preveres, un va ser religi\xc3\xb3s i la resta es casaren._NEWLINE_Va assistir a l'escola prim\xc3\xa0ria de Kalisizo i Bakira durant quatre anys, abans d'ingressar al seminari menor de Bukalasa al 1942. Despr\xc3\xa9s de set anys a Bukalasa, assist\xc3\xad al Seminari Major Nacional de Katigondo entre 1949 i 1955. Inici\xc3\xa0 la seva activitat pastoral a Kabula, una parr\xc3\xb2quia de la di\xc3\xb2cesi de Masaka. Al setembre de 1956 va ser enviat a Roma perqu\xc3\xa8 continu\xc3\xa9s els seus estudis a la Pontif\xc3\xadcia Universitat Urbaniana, on va obtenir la llicenciatura en teologia. Va ser ordenat prevere el 21 de desembre de 1957 a la capella del Pontif\xc3\xadcia Universitat Urbaniana de Roma per l'arquebisbe Pietro Sigismondi, secretari de la Sacra Congregaci\xc3\xb3 de Propaganda Fide (a la mateixa cerim\xc3\xb2nia tamb\xc3\xa9 s'orden\xc3\xa0 al tamb\xc3\xa9 futur cardenal Stephen Fumio Hamao)._NEWLINE_Despr\xc3\xa9s de la seva ordenaci\xc3\xb3, Wamala continu\xc3\xa0 els seus estudis a la Pontif\xc3\xadcia Universitat Gregoriana (1958-1960), obtenint la llicenciatura en ci\xc3\xa8ncies socials. Torn\xc3\xa0 a Uganda el 1960. A m\xc3\xa9s, segu\xc3\xad els seus estudis a la universitat Makerer de Kampala i a la Universitat de Notre Dame de South Bend, als Estats Units._NEWLINE_Durant els dos anys posteriors a tornar a Uganda, Emmanuel Wamala treball\xc3\xa0 a la parr\xc3\xb2quia de Villa Mar\xc3\xada i va ser el supervisor de l'escola diocesana de la di\xc3\xb2cesi de Masaka. Entre 1962 i 1964 estudi\xc3\xa0 i va obtenir la diplomatura en pedagogia a la universitat de Makerere. A continuaci\xc3\xb3 va ser enviat a ensenyar al seminari menor de Bukalasa fins al 1968, quan va ser nomenat capell\xc3\xa0 de la Universitat Makerere, c\xc3\xa0rrec que ocup\xc3\xa0 fins al 1974._NEWLINE_El 1974 va ser nomenat vicari general de Masaka i, paral\xc2\xb7lelament i per a un per\xc3\xadode determinat, rector de Nkoni (1975-77) i de Kimaanya (1977-1979). El 25 de maig de 1977 va rebre el t\xc3\xadtol de capell\xc3\xa0 de Sa Santedat._NEWLINE_Despr\xc3\xa9s del seu nomenament com a bisbe de Kiyinda-Mityana el 17 de juliol de 1981, el 22 de novembre de 1981 va ser consagrat bisbe pel cardenal Emmanuel Kiwanuka Nsubuga._NEWLINE_El 21 de juny de 1988 va ser nomenat bisbe coadjutor de Kampala. El 8 de febrer de 1990 succe\xc3\xad el cardenal Nsbuga com a arquebisbe de Kampala._NEWLINE_L'arquebisbe Wamala ha estat president de la Confer\xc3\xa8ncia Episcopal d'Uganda entre 1986 i 1994._NEWLINE_Tamb\xc3\xa9 ha estat president del Consell Cristi\xc3\xa0 Unit d'Uganda._NEWLINE_Va ser creat cardenal pel Papa Joan Pau II al consistori celebrat el 26 de novembre de 1994, amb el t\xc3\xadtol de Cardenal-Prevere de Sant'Ugo._NEWLINE_Va ser un dels cardenals electors que van participar en el conclave de 2005, on s'escoll\xc3\xad el Papa Benet XVI._NEWLINE_Wamala va ser el primer rector de la recent creada Universitat dels M\xc3\xa0rtirs d'Uganada, que s'inaugur\xc3\xa0 oficialment el 18 d'octubre de 1993._NEWLINE_Va renunciar al govern pastoral de l'arxidi\xc3\xb2cesi el 19 d'agost de 2006 per motius d'edat. Va ser succe\xc3\xaft per Cyprian Kizito Lwanga. El 15 de desembre de 2006, en complir els 80 anys, pass\xc3\xa0 a ser cardenal no elector.\n_START_SECTION_\nProjecte de les presons africanes\n_START_PARAGRAPH_\nEl cardenal Wamala \xc3\xa9s patr\xc3\xb3 del Projecte de Presons Africanes, una organitzaci\xc3\xb3 internacional no governamental amb la missi\xc3\xb3 de portar dignitat i esperan\xc3\xa7a a les persones tancades a les presons africanes mitjan\xc3\xa7ant la salut, l'educaci\xc3\xb3, la just\xc3\xadcia i la reintegraci\xc3\xb3."